Kommissionens beslutning
af 22. december 2000
om ændring af bilag III til Europa-Parlamentets og Rådets direktiv 98/10/EF af 26. februar 1998 om ONP-vilkår for taletelefonitjenesten og om udbud af forsyningspligtydelser på teleområdet under konkurrenceforhold
(meddelt under nummer K(2000) 4078)
(EØS-relevant tekst)
(2001/22/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets direktiv 98/10/EF af 26. februar 1998 om ONP-vilkår for taletelefonitjenesten og om udbud af forsyningspligtydelser på teleområdet under konkurrenceforhold(1), særlig artikel 28, og
ud fra følgende betragtninger:
(1) Artikel 28 i direktiv 98/10/EF giver mulighed for at ændre direktivets bilag III med henblik på at tilpasse det til den tekniske udvikling og ændringer i efterspørgslen.
(2) ETSI's tekniske rapport ETR 138 om tjenestekvalitet, som der henvises til i bilag III til direktiv 98/10/EF, er ikke tilpasset til et liberaliseret marked med mange operatører. Det Europæiske Institut for Telestandarder (ETSI) har vedtaget ETSI-vejledning EG 201 769-1, som træder i stedet for ETSI ETR 138, og som er udviklet på grundlag af et sæt forslag fra Kommissionen, der tog hensyn til ONP-udvalgets og markedsaktørernes holdninger.
(3) De to indikatorer "procent mislykkede opkald" og "etableringstider for samtaler" har mindre betydning nu i betragtning af de digitale telefastnets høje kvalitet, og medlemsstaterne bør kunne afstå fra at kræve, at operatørerne gennemfører målinger af disse to indikatorer, hvis kvaliteten er tilfredsstillende.
(4) Ændringen af bilag III til direktiv 98/10/EF, som vedtages med denne beslutning, omfatter et harmoniseret sæt indikatorer for tjenestekvalitet gældende for hele Fællesskabet, men medlemsstaterne kan desuden vælge at medtage andre indikatorer.
(5) I overensstemmelse med artikel 28 i direktiv 98/10/EF har Kommissionen forelagt udkastet til beslutningen for ONP-udvalget med henblik på en udtalelse i henhold til proceduren i artikel 30 i direktiv 98/10/EF.
(6) Ændringen af bilag III til direktiv 98/10/EF, som vedtages med denne beslutning, er i overensstemmelse med udtalelse fra ONP-udvalget -
VEDTAGET FØLGENDE BESLUTNING:
Artikel 1
Bilag III til direktiv 98/10/EF erstattes af bilaget til denne beslutning.
Artikel 2
Medlemsstaterne træffer de nødvendige foranstaltninger for at efterkomme denne beslutning inden to måneder efter dens offentliggørelse i De Europæiske Fællesskabers Tidende.
Denne beslutning er rettet til medlemsstaterne.
Udfærdiget i Bruxelles, den 22. december 2000.